b'\n_START_ARTICLE_\nRibniki Opekarna\n_START_PARAGRAPH_\nRibniki Opekarna oz. Ribniki pri opekarni so skupina petih ribnikov, ki le\xc5\xbeijo ob Ljubljanici blizu mesta Vrhnika, na severozahodnem robu Ljubljanskega barja._NEWLINE_Nastali so na mestu nekdanjega glinokopa za potrebe bli\xc5\xbenje opekarne, po kateri so dobili ime. Po opustitvi dejavnosti pridobivanja gline se je zaradi neprepustne glinene podlage tu za\xc4\x8dela nabirati voda in nastalo je pet vodnih teles._NEWLINE_Danes se uporabljajo za ribolov; ve\xc4\x8dji trije so lovni, manj\xc5\xa1a dva pa gojitvena. Z njimi upravlja ribi\xc5\xa1ka dru\xc5\xbeina Vrhnika. Od ve\xc4\x8djih vrst so tu prisotni krap, amur, som, \xc5\xa1\xc4\x8duka, smu\xc4\x8d in tolstolobik. Poleg tega predstavljajo ribniki z obre\xc5\xbejem \xc5\xbeivljenjski prostor ve\xc4\x8d zavarovanih \xc5\xbeivalskih vrst, med njimi \xc5\xbeelve mo\xc4\x8dvirske sklednice. Skupina ribnikov je del obmo\xc4\x8dja Natura 2000\xc2\xa0\xc2\xbbLjubljansko barje\xc2\xab, pri tem pa je zahodna polovica izvzeta iz posebej zavarovanega obmo\xc4\x8dja krajinskega parka._NEWLINE_V bli\xc5\xbeini ribnikov deluje Ornitolo\xc5\xa1ka postaja Vrhnika pod okriljem Prirodoslovnega muzeja Slovenije, kjer raziskovalci od leta 1987 redno izvajajo obro\xc4\x8dkanje ptic.'